b'\n_START_ARTICLE_\nPiero della Francesca\n_START_PARAGRAPH_\nPiero della Francesca (f\xc3\xb8dt ca. 1420 i Borgo Sansepolcro, d\xc3\xb8d 12. oktober 1492 samme sted) var en italiensk maler som levde og virket i Arezzo og Sansepolcro i Toscana i renessansen._NEWLINE_Som kunstner er han s\xc3\xa6rlig kjent for sine scener fra Jesu liv og d\xc3\xb8d og sine portretter. I de religi\xc3\xb8se motivene er han en foregangsmann for renessansens mer menneskelige gjengivelse av det hellige. Freskesyklusen Leggenda della vera croce i San Francesco-kirken i Arezzo \xe2\x80\x94 med bl.a. \xc2\xabIl Sogno di Costantino\xc2\xbb \xe2\x80\x94 regnes som hovedverket hans. Han studerte under Domenico Veneziano i Firenze._NEWLINE_Han er videre kjent for sine teoretiske avhandlinger om perspektiv i billedkunsten. Hans De prospectiva pingendi ble ikke trykt i hans levetid, men eksisterte i avskrifter som med tiden kom inn i trykte avhandlinger om perspektiv, for eksempel Luca Paciolis De divina proportione fra 1509. Teorier om perspektiv i avbildning av en bygning eller et rom var kjent fra tidligere, men della Francesca behandler mer avanserte former \xe2\x80\x94 som menneskekroppen \xe2\x80\x94 perspektivisk.'